Ramaphosa ‘steeds van plan’ om energiekrisis op te losPresident Cyril Ramaphosa (Foto: JUSTIN TALLIS/ AFP) Pres. Cyril Ramaphosa betreur die huidige energiesituasie wat die land in fase 6-beurtkrag gedompel het. Só het Vincent Magwenya, woordvoerder van die presidensie, Donderdag tydens ŉ mediakonferensie by die Uniegebou gesê. “Die president besef die frustrasie van huishoudings, ouers en leerders wat die nuwe skooljaar met kragtekorte begin het. Die verwoestende uitwerking op klein sake-ondernemings en die nadelige impak op die ekonomie bly ŉ ernstige kwessie vir die herstel van Suid-Afrika se ekonomie.” Ramaphosa is volgens Magwenya steeds daarmee getaak om ŉ volhoubare oplossing vir die kragkrisis te vind. Hy het op 15 Desember ’n nasionale energiekrisiskomitee op die been gebring wat onder andere uit ministers en verskeie tegnici bestaan. “Terwyl die president erkenning gegee het aan die vordering wat gemaak is met die uitvoering van die elemente van die Nasionale Energieplan, het hy verder aangedring op meer dringendheid en spoed in die implementering van alle prioriteitspunte en -aksies wat in die Nasionale Energieplan uiteengesit is.” Volgens Magwenya word Ramaphosa gereeld ingelig oor die situasie by Eskom en oor die uitrol van die Nasionale Energieplan. “Nog afsprake is geskeduleer vir ’n hersiening van die situasie en riglyne oor dringende maatreëls wat onderneem moet word om die impak van beurtkrag te verminder.” Ten spyte van die huidige somber toestand van beurtkrag, gaan die nasionale energiekrisiskomitee voort om vordering te maak op gebiede wat daarop gemik is om die stabiliteit van die netwerk te verseker en bykomende megawatt te kry, het Magwenya gesê. “Eskom het tot 1 000 MW se bykomende krag geïdentifiseer wat van Mosambiek en ander lande in die SAOG-streek ingevoer gaan word, onderworpe aan onderhandelinge en regulatoriese goedkeuring. Dit is bykomend tot die 300 MW wat reeds verseker is. “’n Onafhanklike span is saamgestel om uitdagings op kragstasievlak te diagnoseer. Daar sal begin word met Duvha, Kusile, Kriel, Tutuka, Hendrina en Matla. Hierdie span werk saam met die bestuur en direksie van Eskom. “NatJoints, die nasionale gesamentlike operasionele intelligensiestruktuur, koördineer die werk van verskeie agentskappe om sabotasie, diefstal en bedrog by Eskom te pak. Inhegtenisnemings vind plaas en die vordering word aangedryf deur ŉ verhoogde ontplooiing van private sekuriteit deur Eskom.”